google/wiki40b huggingface dataset:
Pääsukalalased

Pääsukalalased (Exocoetidae; eesti keeles on kasutatud ka nimetust lendkalalased) on sugukond kalu seltsist tuulehaugilised (Beloniformes).
Pääsukalalased on valdavalt lendkalad.
Vigdis Hjorth

Vigdis Hjorth (sündinud 19. juuli 1959 Oslos) on norra kirjanik.
Ta on õppinud ajalugu, politoloogiat ja kirjandusteadust.
Ta alustas kirjutamist lastekirjanikuna. Tema teostest ilmus aastal 2018 sarjas Põhjamaade romaan "Pärand ja keskkond" (originaalis Arv og miljø, 2016), tõlkija Sigrid Tooming.

Isiklikku

Ta on kolme lapse ema ja ta elab Nesøyas Askeri vallas. Ta on elanud ka Kopenhaagenis, Bergenis, Šveitsis ja Prantsusmaal.
Eestlased Luksemburgis

Eestlased Luksemburgis on Luksemburgis elanud või elavad eestlased.  
1990. aastatel asusid Luksemburgi tööle välisfirmadesse suunatud eestlased. 1997 asutasid kohalikud Eesti-huvilised Luksemburgi Eesti Seltsi, hiljem lisandus ka eestlasi.  1. jaanuaril 2019 elas Luksemburgis 645 eestlast.
Eesti liitumise järel Euroopa Liiduga on eestlaste hulk Luksemburgis aasta-aastalt kasvanud. Paljud neist töötavad Luksemburgis asuvates Euroopa Liidu institutsioonides,  näiteks Euroopa Parlamendis, Euroopa Liidu Kohtus, Euroopa Kontrollikojas jne. 
Riigis tegutseb Luksemburgi Eesti Kool. Eesti keelt õpetatakse ka Luxembourgi Euroopa Koolis. Riigis tegutsevad veel laste lauluringid, käsitööring Muhu pätid, ansambel Meloodilised Tordid ja naisrahvatantsurühm Laiali.
Luksemburgis elab kunstnik Tiina Laan-Dondelinger.
Priit Pirsko

Priit Pirsko (sündinud 20. augustil 1964) on eesti ajaloolane ja arhivaar, 2000. aastast Eesti riigiarhivaar.
Pirsko lõpetas 1982. aastal Tallinna 32. Keskkooli ja 1987. aastal Tartu Riiklik Ülikooli ajaloo eriala.
1992. aastal sai ta samast magistrikraadi, tema töö pealkiri oli "Virumaa rahvastik 19. sajandi teisel poolel".
1990–1992 töötas Pirsko Tartu Ülikooli filosoofiateaduskonnas ajaloo osakonna teadurina, 1992–2002 lektorina. 2002. aastast on ta olnud arhiivinduse külalisprofessor. 1993–1999 oli ta Eesti Ajalooarhiivi direktor, 1999–2000 Rahvusarhiivi regionaaldirektor.
11. aprillil 2000 nimetas Vabariigi Valitsus ta riigiarhivaari kohusetäitjaks alates 14. aprillist 2000. 24. oktoobril 2000 nimetas Vabariigi Valitsus ta samast päevast viieks aastaks riigiarhivaariks. Vabariigi Valitsus nimetas ta ametisse uueks tähtajaks ka 2005. aastal ja 2010. aastal. Sel ametikohal on ta tänaseni.
Veri

Miljööfunktsioon

Vere ringlemisel kehas kontrollivad erinevad elundid pidevalt tema koostist ning füüsikalisi omadusi ja korrigeerivad neid vajaduse korral nii, et säiliks homöostaas, s.t lahustunud ainete kontsentratsiooni, temperatuuri ja pH ulatuslik konstantsus. Selline kehasisese miljöö konstantsus on kõikide rakkude normaalse funktsiooni üheks põhiliseks eelduseks.

Kaitsefunktsioon

Organismi võime sissetunginud võõrkehi ja haigusetekitajaid kahjutuks muuta on eelkõige seotud valgete verelibledega.

Vere koostisosad

Veri koosneb õrnkollakast vereplasmast ja selles olevatest vere vormelementidest: punastest verelibledest (erütrotsüütidest), valgetest verelibledest (leukotsüütidest) ja vereliistakutest (trombotsüütidest). Täiskasvanutel moodustab veri umbes 6–8% keha massist, seega on täiskasvanute vere maht 4–6 l.

Vereplasma

Vereplasma on õrnkollakas vedelik, mis moodustab vere vedela osa. Tervel täiskasvanul mehel on plasma osa vere mahust keskmiselt 55%. 1 liiter inimese vereplasmat sisaldab 900–910 g vett, 65–80 g valku ja 20 g väikemolekulaarseid substantse. Imetajate vereplasma pH on ligikaudu 7,3. Peamisteks plasmavalkudeks on albumiinid, globuliinid ja fibrinogeen.

Maolised

Madude leukotsüütide terminoloogia pole seni veel päris selge, kuid arvatakse, et valgeliblede populatsioon sarnaneb imetajate omaga: eosinofiilid, monotsüüdid, basofiilid, lümfotsüüdid. Madudel, nagu paljudel teistelgi roomajatel, on tuvastatud ka asurofiilid ja heterofiilid (ekvivalent imetajate neutrofiilidele).
Leukotsüüdid on liigist lähtuvalt erineva morfoloogiaga.
Madude erütrotsüüdid on tuumaga rakud ja nende elukaar on 600 päeva ringis.

Lindudel

Erinevalt imetajatest sisaldavad lindudel ka täiskasvanud erütrotsüüdid tuuma, samuti sisaldavad tuuma trombotsüüdid, mis raskendavad verepildi uurimist ja leukotsüütide tuvastamist. Linude erütrotsüüdid on imetajade omadest suuremad ja ellipsoidse kujuga, näiteks kana punase verelible suurus on 11–13 × 7–8 μm. Lindude leukotsüüdid on väiksemad kui imetajatel.
Rannar Vassiljev

Rannar Vassiljev (sündinud 8. novembril 1981 Rakveres) on Eesti poliitik. Ta oli 9. aprillist kuni 14. septembrini 2015 tervise- ja tööminister Taavi Rõivase teises valitsuses. Ta on Sotsiaaldemokraatliku Erakonna volikogu liige.
Rannar Vassiljev lõpetas 2000 Rakvere Gümnaasiumi ja 2004 Tartu Ülikooli politoloogia erialal. 
2005–2009 töötas ta Rakvere abilinnapea ning 2009–2010 Rakvere linnapeana. 
2011. aasta Riigikogu valimistel kandideeris Rannar Vassiljev Sotsiaaldemokraatliku erakonna nimekirjas valimisringkonnas nr 6 (Lääne-Viru maakond). Ta kogus 1960 häält ning temast sai Riigikogu XII koosseisu liige. 2015. aasta Riigikogu valimistel kandideeris ta samas ringkonnas ning sai 2172 häält, kuid valituks ei osutunud.
Organism

Organism (pärineb kr. k. ὀργανισμός – organismos, mis tuleneb sõnast ὄργανον – organon, "tööriist") ehk elusolend ehk elusorganism on elav terviklik rakuline süsteem. Rakkude arvu järgi jaotatakse organisme üherakulisteks ja hulkrakseteks. Organismid jagunevad taksonoomiliselt prokarüootideks ja eukarüootideks. Prokarüoodid liigitatakse omakorda bakteriteks ja arhebakteriteks ehk arhedeks. Eukarüoodid jagunevad protistideks, seenteks, taimedeks ja loomadeks.

Organismide eluiga

Organismide eluiga on riigiti ja liigiti väga erinev. Mõned loomad elavad ainult 1 päeva, mitokondrid 2 nädalat, kuid mõned taimed võivad elada tuhandeid aastaid.
E-raha

Elektroonilise raha süsteemid

On loodud erinevaid e-raha süsteeme. Ettevõtte poolt väljastatava privaatraha turvalisuse tõstmiseks võidakse selle tagatisena kasutada näiteks kulda.
Märkimisväärne arv elektronrahasüsteeme kasutab "omanikuta" kaarditehinguid, et tagada kiire tehing ning anda maksjale rohkem enesekindlust tagades tema elektronrahakoti puutumatuse tehingu ajal.

Tsentraliseeritud süsteemid

Tsentraliseeritud e-raha käibelolek tugineb usaldusele ühe konkreetse asutuse vastu. Siia kuuluvad näiteks PayPal ja WebMoney. Ka ajapangandust ning kohalikku kaupade ja teenuste vahetussüsteemi (ingl.k LETS) võib nimetada tsentraliseeritud rahasüsteemideks, sest nende toimimise eest vastutab tavaliselt mõni organisatsioon. Kui pidada kõige olulisemaks aga võimet raha juurde luua, on KKTV ja ajapanganduse puhul tegemist detsentraliseeritud süsteemiga, sest raha luuakse juurde iga toimunud tehinguga, mitte tsentraalse asutuse poolt.

Veel e-raha süsteemi näiteid

Üks haruldane läbimurre on toimunud siiski aga Hongkongi Octopusi kaardisüsteemiga, mis alustas kui läbisõidu maksesüsteem, ent kasvas siis laialdaselt kasutatavaks elektronrahasüsteemiks. Londoni transpordi kaardisüsteem Oyster jääb oma põhiolemuselt ent siiski tavaliseks ettemakstud reisipiletiks. Väga sarnane Hongkongi Octopusi kaardiga on ka Singapuri elektronraha programm, mis on samuti mõeldud avalikule transpordile (pendelrong, bussid jne) ning põhineb isegi samal süsteemil (FeliCa). Madalmaades on kasutusel elektronrahasüsteem Chipknip, millel on samuti üldine otstarve ja OV-Chipkaart tollimaksude kogumiseks.
Naisekandmine

Naisekandmine on spordiala. Võisteldakse kaheliikmeliste segavõistkondadena. Mees peab naist kandes läbima takistustega raja.
Naisekandmise võistlusi korraldatakse alates 1992 Sonkajärvi vallas Soomes ning alates 1996 peetakse seal maailmameistrivõistlusi naisekandmises. Esimesed võistlused Eestis korraldati Sonkajärvi sõprusvallas Väike-Maarja vallas 1998.
PMOLED

PMOLED (lühend ingl k sõnades passive-matrix organic light-emitting diode, ’passiivmaatriksiga orgaaniline valgusdiood’) on OLED-ekraani tehnika, milles kasutatakse ekraani pikslite passiivset adresseerimist.
Ekraani pikslite adresseerimismaatriksi (võrgustiku, rastri) moodustavad ridadena (rõhtsalt) paiknevad anoodid ja veergudena (püstselt) paiknevad katoodid. Iga pikslit tüüritakse (juhitakse) vastava järjenumbriga rea ja veeru ristumiskohta saabuva elektrisignaaliga. Piksel on aktiveeritud ainult mõlema signaali üheaegse saabumise hetkel, seega suurema osa ajast kuni järgmise kaadri signaalini on piksel passiivne. Piisava heleduse tagamiseks tuleb vastavalt tõsta signaalipinget. See aga halvendab energiatõhusust ja lühendab tööiga.
Passiivmaatriksit kasutatakse väikestes, kuni kolmetollise diagonaaliga enamasti ühevärvilistes elektroonilistes näidikes (nt kellaaja näitamiseks). Kõigepealt kasutati PMOLED-ekraani MP3-mängijates.
Andrei Butkevitš

Andrei Butkevitš (sündinud 18. veebruar 1987) on eesti muusik. Ta on trummar bändides DIGITAL DIGITAL ja Aklemator. Varem osalenud bändides Driven, Venno Loosaare nu metal bändis Cookies, Jetpack Stanley ja Peeter Jõgioja tule- ja trummišõus. Trummimängu alustas 1998. aastal Alatskivi Kunstide Koolis Kalle Kostabi juhendamisel. Muusikakooli tee lõppes 2001. aastal, edasi jätkas harjutamist ja õppimist omal käel. Teda on iseloomustatud kui omanäolise käekirjaga trummarit, kes ei karda eksperimenteerida.
Palmitiinhape

Palmitiinhape ehk palmithape on sageli loomades ja taimedes leiduv rasvhape. Aine keemiline valem on CH₃(CH₂)₁₄COOH.
Ühe mooli palmitiinhappe täielikul oksüdeerimisel süsihappegaasiks ja veeks saab 9941,4 kJ energiat.
Apostlik palee

Apostlik palee (ladina keeles Palatium Apostolicum), tuntud ka kui Paavsti palee ja Vatikani palee, on Vatikanis Püha Peetruse basiilikast kirdes asuv Rooma Katoliku Kiriku paavsti ametlik residents.
Palee on mitmest hoonest koosnev kompleks, milles on enam kui 1000 tuba. Lisaks paavsti eluruumidele asuvad palees näiteks muuhulgas ka erinevad Püha Tooli & Rooma Katoliku Kiriku töötajate ametiruumid, kabelid, muuseumid ja kunstigaleriid. Palee tuntuimateks osadeks on Vatikani raamatukogu, Vatikani salaarhiiv, Vatikani muuseumid, Sixtuse kabel, Raffaeli saalid ja Borgia eluruumid. Varem asus kompleksis ka Vatikani observatoorium. Mitmed palee osad, näiteks Cappella Paolina kabel, Sala Regia saal ja Scala Regia (Kuninglik trepp), on turistidele suletud.
Paldiski Lõunasadama tööstuspark

Paldiski lõunasadama Tööstuspark on tööstuspark Tallinnast umbes 50 km lääne pool asuvas Paldiski Lõunasadamas, suuruselt kolmandas Tallinna Sadama viiest sadamast.
Tööstuspargi kogupindala on 21 ha. Paldiski Lõunasadama tööstuspark on mõeldud ettevõtetele, millel on oluline paikneda sadama lähedal.
Paldiski lõunasadama põhitegevus on Eesti eksport-, import- ja transiitkaupade käitlemine. Sadamas käideldakse peamiselt veeremlasti, vanametalli, puitu, turvast ja naftatooteid. Arenev tegevusvaldkond on naaberturgudele mõeldud uute autode transiit ja müügieelne teenindus. Sadamast on tänaseks saanud oluline Läänemere ro-ro-laevaliinide peatuspaik, millel on otseühendus paljude Lääne-Euroopa sadamatega.
Märkimisväärne osa Tallinna Sadama investeeringutest suunatakse Paldiski Lõunasadama ning sellega piirnevate maaüksuste (sh tööstuspargi) arendamisse.
Lisaks Paldiski lõunasadama Tööstuspargile kuulub Tallinna Sadamale ka Muuga tööstuspark.
Toomas Liivak (vehkleja)

Toomas Liivak (30. juuli 1941 Tallinn – 25. jaanuar 2017) oli eesti vehkleja ja vehklemistreener.
Vehklemisega hakkas tegelema 1958. aastal ja tema esimeseks treeneriks oli Helga Kala. Aastail 1961–1962 oli tema treener Klavdi Jadlovski.
Liivak võitis individuaalselt hõbemedali 1960. aasta ja 1962. aasta Eesti meistrivõistlustelt. Individuaalse pronksi võitis ta 1961. aasta Eesti meistrivõistlustelt. Meeskondlikult tuli ta Eesti meistriks 1959 ja 1966. Aastail 1960–1964 kuulus Eesti epeekoondisesse.
Tema käe all on teiste seas treeninud Meelis Loit, Viktor Zuikov, Merle Esken, Anatoli Jasnov ja Viktor Kirpu. Treenerina osales 2000. aasta Sydney olümpiamängudel.
Kuusiku mõis (Maarja-Magdaleena)

Kuusiku mõis (saksa keeles Kunsika) oli Vara mõisa kõrvalmõis Maarja-Magdaleena kihelkonnas Tartumaal.
Elizabeth Haynes

Elulugu

Elizabeth Haynes kasvas üles Seafordis Ida-Sussexis. Ta õppis inglise keelt, saksa keelt ja kunstiajalugu Leicesteri Ülikoolis. Tema kirjutamine on osaliselt inspireeritud tema tööst politsei luureanalüütikuna Kentis.
Teda julgustatakse esitama oma loomingulise kirjutamise kursusel West Dean College'is oma debüütalbumi Nurka Aetud ja 2011. aasta veebruaris avaldas selle Myriad Editions. Elizabeth Haynes võitis Amazon UK 2011 Tõusvad Tähed auhinna ja Nurka Aetud oli Amazon UK 2011. aasta raamat. Kui HarperCollins avaldas selle USA-s, siis sai sellest ka The New York Timesi bestseller.
Tema teine romaan, "Revenge of the Tide" (USA pealkiri: "Dark Tide"), ilmus Suurbritannias 2012. aasta märtsis. Kolmas romaan, "Human Remains", avaldati 2013. aasta veebruaris.
Neljas romaan, "Under A Silent Moon", anti välja e-raamatuna 15. oktoobril 2013 ja füüsilise raamatuna 24. aprill 2014.
Andreas Laas

Andreas Laas (8. november/20. november 1863 Pärnu – 16. aprill 1919 Torma) oli eesti kirikuõpetaja.
Andreas Laas sündis Pärnus möldri pojana Aastatel 1873–1875 õppis Pärnus algkoolis, aastatel 1876–1882 Pärnus gümnaasiumis. Aastal 1883 töötas Alojas pastor Theophil Friedrich Wilhelm Meyeri juures koduõpetajana. Õppis Tartu Ülikoolis aastatel 1884 ja 1887–1889 usuteadust (candd.) ja 1885–1887 ajalugu. Korporatsioon Neobaltia liige.
Oli prooviaastal Peterburi Jaani koguduses, Jakob Hurda juures. Ordineeriti 14. mail 1890 Peterburis õpetajaks.
Oli aastatel 1890–1892 (introdutseeriti 14. mail 1890) Peterburi Jaani koguduse adjunktõpetaja, oli samaaegselt Wiedemanni eragümnaasiumis õpetajaks. Aastatel 1892–1903 oli ta (introdutseeriti 3. mail 1892) Puhja Püha Dionysiuse koguduse õpetaja, aastatel 1903–1919 oli ta Torma Maarja koguduse õpetaja; Vene-Jaapani sõja ajal oli ta välivaimulikuks.
Dimeer

Dimeer on keemias kahe identse molekuli (kahe monomeeri molekuli) ühinemisprodukt, tihti on selleks tsükliline ühend. Seda protsessi nimetatakse dimerisatsiooniks.
Näiteks on tuntud ditsüklopentadieen, milles kaks tsüklopentadieeni molekuli on ühinenud tritsükliliseks produktiks.
Dimeeriks nimetatakse ka vesiniksidemetega seotud assotsiaate, nagu näiteks on kahe vesiniksideme kaudu seotud kaks karboksüülhappe molekuli. Biokeemias ja molekulaarbioloogias on teada makromolekulide nagu proteiinide või nukleiinhapete dimeerid, mis on seotud vesiniksidemete kaudu, nagu ka DNA molekulide seotus kaksikspiraaliks.
Aegviidu Aleksandri kogudus

EELK Aegviidu Aleksandri kogudus on luterlik kogudus Aegviidus.
Kogudus kuulub Järva praostkonda.
Koguduse hooldajaõpetaja on Tõnu Linnasmäe. Juhatuse esimees on Tiina Lõugas.
Jumalateenistused on kaks korda kuus pühapäeval kell 14 Aegviidu kirikus.
Kogudusel on alates 1993. aastast sõprussidemed Ylihärmä kogudusega Soomes.
Eesti Asutav Kogu (1918)

Eesti Asutav Kogu oli Eestimaa Nõukogude Täitevkomitee poolt 15. veebruariks 1918 kokku kutsuda otsustatud rahvaesinduskogu Eesti tulevase ühiskonnakorra kava väljatöötamiseks, mille moodustamine jäi aga pooleli 10. veebruaril (28. jaanuaril vana kalendri järgi) välja kuulutatud sõjaseisukorra ja valimiste katkestamise tõttu.

Valimiste ettevalmistamine

Eestimaa Nõukogude Täitevkomitee kuulutas Eesti Asutava Kogu valimised välja 25. (12. vkj) novembril 1917 koos senise Eesti rahvaesinduskogu Ajutise Maanõukogu laialisaatmise otsusega. Kandidaatide esitamise lõpptähtajaks määrati 4. jaanuar (22. detsember vkj) ning valimiste läbiviimise kuupäevadeks 3. ja 4. veebruar (21. ja 22. jaanuar vkj) 1918, mil üldise, otsese ja salajase hääletuse teel pidavat valitama Eesti kodanike poolt 100-liikmeline esinduskogu.

Asutava Kogu funktsioon

Eesti Asutav Kogu ei olnud ette nähtud võimuorganina, tema ülesanne piirdus ühiskonna korraldamise kava väljatöötamisega, mis seejärel pidi pandama rahvahääletusele, millest võisid osa võtta kõik valijate nimekirjade koostamise ajal alaliselt Eestis elavad ning valimispäevaks vähemalt 18 aastat vanaks saanud inimesed.

Valimised ja nende katkestamine

Enamikus valimisjaoskondades viidi valimised läbi ettenähtud ajal 3. ja 4. veebruaril (21. ja 22. jaanuaril vkj), ent valimiseelsete ettevalmistustega mitte valmis jõudnud kohtades lükati see edasi 9. ja 10. veebruarile (27. ja 28. jaanuarile vkj). Nõukogude võimu vastase relvastatud väljaastumise vandenõu avastamisele viidates kehtestas Eestimaa Nõukogude Täitevkomitee aga ööl vastu 10. veebruari (28. jaanuari vkj) linnades sõjaseisukorra ja katkestas ka valimised, mistõttu jäid need täielikult ära Tartus, Narvas, mitmes väiksemas kohas ja enamikus sõjaväeosades ning Asutava Kogu moodustamine peatati. Bolševike poliitilised vastased on sellise sammu ajendina näinud pigem situatsiooni, kus VSDT(b)P (ja Eesti bolševistlik organisatsioon selle osana) oli tolleks ajaks Ülevenemaalise Asutava Kogu juba laiali saatnud ja võimu riigis enda kätte võtnud, aga Eesti Asutavas Kogus ähvardas neid vähemusse jäämine ning legitiimsuse ja võimu kaotamine.
Sergei Pareiko

Klubikarjäär

Sergei Pareiko on mänginud FC Tallinna Sadamas ja Maardu Levadias (praegu FC Levadia Tallinn). 2001. aastal siirdus ta Venemaale, sõlmides lepingu Volgogradi Rotoriga. Pärast Rotori madalamasse liigasse langemist, läks Pareiko Tomski Tomi. 2015. aastal mängis ta FC Levadias.

Tomski Tom

Vahepeal oma koduklubis pingile langenud puurivaht sai tänu Tomski Tomi esiväravavahi vigastusele Venemaa karikasarja veerandfinaalis Peterburi Zeniidi vastu mängu, kus paistis silma penaltisarjas ning aitas Tomi 4:3 võidule. Poolfinaali vastaseks on teine suurklubi Moskva CSKA. 
Hooajal 2009 valiti Pareiko meeskonna kapteniks. See tõi muu hulgas kaasa kohustuse aidata majandusraskustesse sattunud klubi, kes võlgnes mängijatele ja klubi töötajatele peaaegu 200 miljonit rubla. Tom pöördus abipalvega president Dmitri Medvedev ja peaminister Vladimir Putini poole. Kremlis toimunud kohtumisel osales ka Pareiko, kes pandi istuma Putini paremale käele. Klubi soostusid toetama seitse nafta- ja energeetikafirmat.
Novembris 2010 hakati spekuleerima, et Pareiko vastu tunneb huvi Glasgow' Celtic.
Detsembris 2010 lõppes Pareikol Tomski Tomiga leping, mida ta pikendada ei soovinud, ning ta lahkus 25. detsembril.

Krakówi Wisła

8. veebruaril 2011 sõlmis Pareiko 1,5-aastase lepingu (võimalusega seda veel aasta pikendada) Poola kõrgliiga klubiga Krakówi Wisła. Oma debüüdi tegi ta 12. veebruaril sõprusmängus Valgevene klubi BATE vastu. Pareiko mängis kõik 90 minutit ning mäng võideti 3:1.
Liigadebüüdi tegi ta 25. veebruaril Arka Gdynia vastu ning sai esimeseks eestlaseks, kes Poola kõrgliigas väljakul käinud.

Koondisekarjäär

Pareiko on Eesti koondises pidanud 45 kohtumist. Ta debüteeris koondises 1996. aastal valikmängus Valgevene vastu, kui ta asendas vigastada saanud esiväravavahti Mart Poomi. Tüli tõttu Eesti jalgpallijuhtidega on Pareiko edasine teenistusleht kujunenud heitlikuks. Järgmised koondisemängud olid 2002. aastal sõpruskohtumine Kasahstaniga ja 2003. aastal Ecuadoriga. Sama aasta Balti turniiril Leedult saadud 1:5 kaotus puhus tüli uuesti lõkkele.
Pääses uuesti koondisse 18. oktoobril 2007 Tallinnas toimunud Eesti-Montenegro sõprusmatšis vahetades teiseks poolajaks välja Mihkel Aksalu. Kevadel 2009 esindas Eestit mõlemas valikkohtumises Armeeniaga. Pärast seda on ta olnud koondise esinumber.
30. septembril 2015 teatas koondise peatreener Magnus Pehrsson, et ei kutsunud Pareikot koondisse valikmängudeks Šveitsi ja Inglismaa vastu. Samal päeval teatas Pareiko, et lõpetab oma karjääri hooaja lõppedes.  17. novembril 2015 pidas ta oma viimase kohtumise Eesti jalgpallikoondise väravas kohtumises Saint Kittsi ja Nevise koondise vastu.
Mihhail Bakunin

Mihhail Aleksandrovitš Bakunin (vene keeles Михаил Александрович Бакунин; 18./30. mai 1814 Tveri kubermang – 1. juuli 1876 Bern) oli vene anarhist, revolutsionäär ja filosoof, keda peetakse sageli ka anarhismi isaks.

Lapsepõlv ja sõjaväeteenistus

Bakunin pärines vene põlisaadlist. 14-aastaselt saadeti ta Peterburi Suurtükiväe sõjakooli ning peale selle lõpetamist teenis ta kuni 1835. aastani ohvitserina Minskis ja Hrodnas. Pärast erruminekut elas Bakunin alates 1834. aastast Moskvas, kus tutvus N. V. Stankevitši ja V. G. Belinskiga ning liitus "Stankevitši-Belinski ringikesega". 1840. aastal sõitis Bakunin välismaale, esimesena Saksamaale, kus õppis mõne aja Berliini ülikoolis K. Ferderi ja F. Shellingu juures. 1842. aastast elas Bakunin Berliinis, Pariisis, Brüsselis ja Šveitsis. Pariisis tutvus ta lähemalt Karl Marxi ja Pierre-Joseph Proudhoniga. 1848. aastal võttis Bakunin osa Slaavi Kongressist Prahas, mis lõppes ülestõusuga, mille üheks juhiks ta oli.

Vangipõli

1849. aasta mais Dresdenis vallandunud vastuhakkamisel sattus Bakunin revolutsionääride etteotsa ja nende kujundatud valitsuse liikmeks. Selle eest karistas Saksimaa ja Austria kuningriigi kohus teda surmanuhtlusega, mis hiljem asendati eluaegse vangistusega. 1851. aastal anti Bakunin üle Venemaa võimudele. Hoolimata mõjukate omaste palveist keiser Nikolai I-le paigutati ta Peeter-Pauli ning hiljem Schlüsselburgi vanglasse. 1857. aastal saadeti ta Siberisse, kus oli Irkutskis lähemas kontaktis oma nõo, Ida-Siberi kindralkuberneri Nikolai Muravjov-Amurskiga.

Põgenemine

1860. aastal põgenes Bakunin Jaapani ja Ameerika kaudu Londonisse, kus ta töötas mõnda aega koos Alexander Herzeni ja Nikolai Ogarjoviga. Pärast ebaõnnestunud katset organiseerida abi Vene võimuga pahuksisse sattunud poolakatele 1863. aasta jaanuariülestõusu ajal siirdus Bakunin järgmisel aastal Itaaliasse, kuhu jäi 1867. aastani. Seal loobus ta oma endistest teooriatest, mille lõppsiht oli kõigi slaavlaste vabastamine ja nende ühendamine föderatiivseks slaavi riigiks. Ta hindas enda suhtumise riiklikesse vormidesse ja revolutsioonilisse taktikasse ümber ning rajas alused oma kuulsale õpetusele anarhiast.

Tegevus anarhistina

1864. aastal võeti Bakunin I Internatsionaali liikmeks. Oma tegevusega tõi Bakunin sellesse organisatsiooni palju lahkhelisid ning seetõttu heideti ta 1872. aastal sealt välja. 1871–1874 kirjutas ta oma suuremad teosed: L'empire knouto-germanique et la révolution sociale ("Nuudi-Germaani impeerium ja sotsiaalne revolutsioon") ja Государственность и анархия ("Riiklus ja anarhia"). Tema anarhistliku teooria tuum on proletariaadi diktatuuri ja riikluse kõikide vormide eitamine.
Bakunin oli 1864. aastast vabamüürlane loožis "Il Progresso Sociale". 
Elu lõpus tõmbus ta avalikust elust tagasi ja veetis elu kaks viimast aastat Itaalias.
Ray Meagher

Raymond Francis Meagher (sündinud 4. juulil 1944 Romas, Queenslandis) on Austraalia näitleja.
Televisioois ja filmides hakkas Meagher mängima 1970. aastatel.
Ta on eelkõige tuntud Alf Stewarti rolli poolest seebiooperis "Kodus ja võõrsil" ("Home and Away"). Ta on mänginud sarjas alates 1988. aastast ja on ainus, kes on mänginud seal sarja algusest saadik. Ta on kõige kauem ühes Austraalia sarjas mänginud näitleja. 2010. aastal pälvis ta rolli eest Logie auhinna.
Ain Tammesson

Ain Tammesson (sündinud 9. juulil 1956) on eesti muusik.
Ta õppis Tallinna Muusikakeskkoolis ja Tallinna 21. Koolis.
Ta oli ansambel Nemo liige, laulis ja mängis klahvpille.
John Perry Barlow

John Perry Barlow (3. oktoober 1947 Cora, Wyoming - 7. veebruar 2018, San Francisco) oli Ameerika küberaktivist, libertaar, esseist ja luuletaja ning ansambli Grateful Dead paljude laulutekstide autor. Ta oli Electronic Frontier Foundationi ja Freedom of Press Foundationi asutajaliige.
Pasco maakond

Ajalugu

Maakond moodustati 1887. aastal.

Rahvastik

Elanike arv oli 2010. aasta rahvaloenduse järgi 464 697.